K o m u n i k é

Vláda prerokovala a zobrala na vedomie „Aktualizáciu koncepčného zamerania technickej politiky priemyselných odvetví do roku 2003, s výhľadom do roku 2005“.

Materiál podáva odpočet plnenia zámerov technickej politiky priemyselných odvetví za obdobie 07. 1999 – 06. 2001. Výsledky ukazujú, že výraznou zložkou inovačného rozvoja na Slovensku sa stáva investičný proces, pričom pozitívne prínosy pri oživení a modernizácií priemyselnej výroby zohráva najmä vstup zahraničného kapitálu.

V náročných podmienkach transformácie ekonomiky SR sa na inovačnom rozvoji adekvátne podieľajú organizácie a pracoviská výskumu a vývoja. V hodnotenom období bolo za podpory zdrojov štátneho rozpočtu ukončených riešenie 36 vedecko-technických projektov. Z týchto riešení vzniklo 124 realizačných výstupov, z toho 118 má charakter technologický a výrobkový.

Úspešne bol v hodnotenom období zvládnutý proces zapojenia organizácií priemyslu do aktivít 5. Rámcového programu EÚ pre výskum a technický rozvoj. Z evidovaných 93 podaných návrhov bolo schválených 23 projektov s celkovými získanými zdrojmi vo výške cez 80,0 mil. Sk. Dosiahnutá úspešnosť 30,6 % je porovnateľná s členskými krajinami EÚ.

Pre ďalšie obdobie (07. 2001 – 12. 2003) s výhľadom do roku 2005 sa zámery technickej politiky odvíjajú od schválenej Koncepcie štátnej vednej a technickej politiky (uzn. vlády SR č. 724/2000).

Dôraz je položený na previazanie programových smerov výskumu a vývoja v priemysle so štátnymi programami vedy a techniky. V tomto zmysle je pôvodných sedem programových smerov výskumu a vývoja v priemysle zredukované na tri smery.

V rámci medzinárodnej vedecko-technickej spolupráce sa ťažisko pozornosti priemyselného výskumu sústredí na adekvátne zapojenie SR do 6. Rámcového programu EÚ pre výskum a technický rozvoj.
 
Pre splnenie zámerov aktualizovanej technickej politiky priemyselných odvetví je potrebné vytvoriť zodpovedajúce podmienky, ktoré sú navrhnuté v oblasti legislatívy, systémového riadenia a financovania výskumu a vývoja.